CELEX: 32019D0033
Language: ro
Date: 2019-11-29 00:00:00
Title: Decizia (UE) 2019/2194 a Băncii Centrale Europene din 29 noiembrie 2019 privind acordarea dreptului de semnătură (BCE/2019/33)

20.12.2019   
               
               
                  RO
               
               
                  Jurnalul Oficial al Uniunii Europene
               
               
                  L 330/86
               
            
         DECIZIA (UE) 2019/2194 A BĂNCII CENTRALE EUROPENE
         din 29 noiembrie 2019
         privind acordarea dreptului de semnătură (BCE/2019/33)
         PREȘEDINTELE BĂNCII CENTRALE EUROPENE,
         având în vedere Tratatul privind funcționarea Uniunii Europene,
         având în vedere Statutul Sistemului European al Băncilor Centrale și al Băncii Centrale Europene, în special articolul 38,
         întrucât:
         
                     (1)
                  
                  
                     Articolul 38 din Statutul Sistemului European al Băncilor Centrale și al Băncii Centrale Europene (denumit în continuare „Statutul SEBC”) prevede că Banca Centrală Europeană (BCE) se angajează din punct de vedere juridic față de terți prin președinte sau doi membri ai Comitetului executiv, ori prin semnătura a doi membri ai personalului acesteia, autorizați în mod corespunzător de președinte să semneze în numele BCE. Pentru a facilita eficiența procedurilor de lucru în cadrul BCE, membrii personalului ar trebui să fie autorizați să angajeze BCE din punct de vedere juridic față de terți în virtutea funcțiilor lor în cadrul BCE.
                  
               
                     (2)
                  
                  
                     Prezenta decizie acordă Managerului principal pentru coordonarea serviciilor (Chief Services Officer), atunci când acționează în numele Președintelui, competența de a autoriza, în cazuri excepționale și justificate, membrii ai personalului să angajeze BCE din punct de vedere juridic față de terți.
                  
               
                     (3)
                  
                  
                     În unele cazuri, este necesar ca o persoană care nu este membru al personalului BCE să acționeze ca agent al BCE și să exercite drepturi în numele BCE sau să angajeze BCE din punct de vedere juridic față de terți, de exemplu prin acceptarea muncii prestate de către un furnizor de servicii al BCE sau în contextul achizițiilor comune cu alte instituții ale Uniunii. Prin urmare, Managerul principal pentru coordonarea serviciilor, atunci când acționează în numele Președintelui, ar trebui să poată autoriza în mod excepțional o astfel de persoană să angajeze BCE din punct de vedere juridic în conformitate cu instrucțiunile BCE.
                  
               
                     (4)
                  
                  
                     Prezenta decizie nu aduce atingere niciunei autorizări specifice, actuale sau viitoare, de către Președinte în sensul angajării BCE din punct de vedere juridic în conformitate cu articolul 38 din Statutul SEBC,
                  
               ADOPTĂ PREZENTA DECIZIE:
         
            Articolul 1
            Dreptul de semnătură în virtutea funcției
            
               (1)   În virtutea funcției lor, se autorizează persoane în domeniile lor de responsabilitate respective să angajeze BCE din punct de vedere juridic față de terți, astfel cum este detaliat în anexele I și II.
            
            
               (2)   În scopul stabilirii unei categorii în temeiul alineatului (1), în cazurile în care nu este posibil să se stabilească în mod clar valoarea netă a angajamentului luat, se efectuează o estimare rezonabilă și prudentă. Această estimare ia în considerare riscurile potențiale pentru BCE, în special riscurile financiare și reputaționale.
            
         
         
            Articolul 2
            Dreptul de semnătură în temeiul unei autorizații speciale
            
               (1)   Pentru cazurile care nu intră sub incidența articolului 1 și atunci când este justificat, Managerul principal pentru coordonarea serviciilor, acționând în numele Președintelui, are în mod excepțional competența de a autoriza alți membri ai personalului BCE (membri ai personalului sau angajați cu contracte pe termen scurt) să angajeze BCE din punct de vedere juridic față de terți.
            
            
               (2)   Managerul principal pentru coordonarea serviciilor transmite Președintelui un raport anual cu privire la deciziile luate pe baza competențelor acordate în conformitate cu alineatul (1).
            
         
         
            Articolul 3
            Acordarea dreptului de semnătură unor terți
            
               (1)   Managerul principal pentru coordonarea serviciilor, atunci când acționează în numele Președintelui, are competența ca, în domeniile care intră în responsabilitatea sa, să autorizeze în mod excepțional o persoană care nu este membru al personalului BCE să angajeze BCE din punct de vedere juridic față de terți în conformitate cu instrucțiunile BCE pentru a pune în aplicare acordurile contractuale încheiate de BCE cu acea persoană sau cu o entitate cu care acea persoană are legătură.
            
            
               (2)   Aceasta nu include dreptul de a transmite această autorizație.
            
         
         
            Articolul 4
            Lista personalului BCE cu drept de semnătură
            Membrii personalului BCE autorizați să angajeze BCE din punct de vedere juridic față de terți sunt enumerați în Lista personalului BCE cu drept de semnătură, astfel cum este prevăzut la articolul 14.2 din Decizia BCE/2004/2 (1).
         
         
            Articolul 5
            Intrare în vigoare
            Prezenta decizie intră în vigoare la 1 ianuarie 2020.
         
         
            Adoptată la Frankfurt pe Main, 29 noiembrie 2019.
            
               
                  Președintele BCE
               
               Christine LAGARDE
            
         
         
            (1)  Decizia BCE/2004/2 a Băncii Centrale Europene din 19 februarie 2004 de adoptare a Regulamentului de procedură al Băncii Centrale Europene (JO L 80, 18.3.2004, p. 33).
      
      
         
            ANEXA I
            
                        Categorie
                     
                     
                        Dreptul de semnătură în virtutea funcției
                     
                     
                        Valoare netă
                     
                  
                        B
                     
                     
                        Membrii Comitetului executiv, alții decât președintele; președintele Consiliului de supraveghere; Managerul principal pentru coordonarea serviciilor
                     
                     
                        Fără limită, dacă este semnat și de un semnatar din categoria C sau dintr-o categorie superioară
                     
                  
                        C
                     
                     
                        Toți membrii personalului care dețin o funcție alocată grilelor de salarizare K sau L
                     
                     
                        Peste 2 000 000  EUR dacă este semnat și de un semnatar din categoria B
                     
                  
                        Până la 2 000 000  EUR dacă este semnat și de un semnatar din categoria D sau dintr-o categorie superioară
                     
                  
                        D
                     
                     
                        Toți membrii personalului care dețin o funcție alocată grilelor de salarizare I sau J,
                        Purtătorul de cuvânt al Comitetului pentru personal
                     
                     
                        Până la 2 000 000  EUR dacă este semnat și de un semnatar din categoria C sau dintr-o categorie superioară
                     
                  
                        Până la 20 000  EUR dacă este semnat și de un semnatar din categoria E sau dintr-o categorie superioară
                     
                  
                        E
                     
                     
                        Administratorii de proiect care sunt desemnați de președintele grupului director pentru proiecte
                     
                     
                        Până la 20 000  EUR dacă este semnat și de un semnatar din categoria D sau dintr-o categorie superioară
                     
                  
                        Până la 1 000  EUR dacă este semnat și de un semnatar din categoria E sau dintr-o categorie superioară
                     
                  
      
      
         
            ANEXA II
            Pentru anumite categorii de angajamente se aplică următoarele derogări de la anexa I.
            
                        Categorii de angajamente
                     
                     
                        Drept de semnătură
                     
                  
                        
                           Tipul de contract
                        
                     
                     
                        
                           Semnatari autorizați în cadrul Direcției generale resurse umane
                        
                     
                  
                        Scrisoare de numire care începe raportul de muncă sau conduce la o promovare
                     
                     
                         
                     
                  
                        
                                    —
                                 
                                 
                                    Membrii Comitetului executiv și funcții din grilele de salarizare K și L
                                 
                              
                     
                        
                                    —
                                 
                                 
                                    Un semnatar din categoria B și un semnatar din categoria C
                                 
                              
                  
                        
                                    —
                                 
                                 
                                    Funcții din grilele de salarizare I și J
                                 
                              
                     
                        
                                    —
                                 
                                 
                                    Un semnatar din categoria C și un semnatar din categoria D
                                 
                              
                  
                        
                                    —
                                 
                                 
                                    Orice alt membru al personalului, membru al personalului detașat sau stagiar
                                 
                              
                     
                        
                                    —
                                 
                                 
                                    Un semnatar din categoria D și un semnatar din categoria E
                                 
                              
                  
                        Modificări ulterioare ale scrisorii de numire și alte documente care modifică statutul profesional (de exemplu, prelungiri ale contractului, transferuri și alte tipuri de mobilitate)
                     
                     
                         
                     
                  
                        
                                    —
                                 
                                 
                                    Membrii Comitetului executiv și funcții din grilele de salarizare K și L
                                 
                              
                     
                        
                                    —
                                 
                                 
                                    Un semnatar din categoria C și un semnatar din categoria D
                                 
                              
                  
                        
                                    —
                                 
                                 
                                    Orice alt membru al personalului, membru al personalului detașat sau stagiar
                                 
                              
                     
                        
                                    —
                                 
                                 
                                    Un semnatar din categoria D și un semnatar din categoria E
                                 
                              
                  
                        
                           Achiziții
                        
                     
                     
                        
                           Drept de semnătură
                        
                     
                  
                        Documentația care afectează statutul juridic al furnizorilor în procedurile de achiziții publice, în special scrisorile de atribuire a contractului și de respingere a ofertei (cu excepția semnării contractului)
                     
                     
                        Pentru procedurile de achiziții publice pentru care nu este instituit un Comitet pentru achiziții:
                        Un semnatar din categoria D și un semnatar din categoria E din unitatea cu responsabilitatea bugetară pentru achiziție.
                     
                  
                        Pentru procedurile de achiziții publice pentru care este instituit un Comitet pentru achiziții:
                        Președintele Comitetului pentru achiziții sau, în absența acestuia, un alt semnatar din categoria D din unitatea cu responsabilitate bugetară pentru achiziție și un semnatar autorizat din cadrul Diviziei centrale pentru achiziții publice.
                     
                  
                        
                           Gestionarea contractelor
                        
                     
                     
                        
                           Dreptul de semnătură în unitatea cu responsabilitatea bugetară
                        
                     
                  
                        Modificări contractuale
                     
                     
                        În general, semnatarii stabiliți în funcție de valoarea modificării aduse contractului conform anexei I.
                        Excepții:
                        
                                    —
                                 
                                 
                                    Pentru modificări substanțiale, semnăturile semnatarilor din aceeași categorie cu ceea pentru semnarea contractului inițial.
                                 
                              
                                    —
                                 
                                 
                                    Pentru modificări minore, semnăturile a cel puțin unui semnatar din categoria D și a unui semnatar din categoria E.
                                 
                              
                  
                        Încetarea contractului
                     
                     
                        Semnăturile semnatarilor din aceeași categorie cu cea pentru semnarea contractului inițial.
                     
                  
                        Alte măsuri de gestionare a contractelor, de exemplu confirmări de acceptare, compensări bilaterale, prelungiri ale contractelor, care sunt prevăzute în contract.
                     
                     
                        Semnăturile a cel puțin unui semnatar din categoria D și a unui semnatar din categoria E sunt necesare, cu excepția cazului în care valoarea sau importanța contractului implică o categorie superioară.